****

**Образложение за остварените финансиски резултати на Универзална Инвестициона Банка АД Скопје за период Јануари –Септември 2023**

УНИБанка заклучно со третиот квартал од 2023 година оствари позитивни финансиски резултати преку реализација на низа активности поврзани со зголемување и подобрување на понудата за клиентите со нови атрактивни продукти вклучително и од областа на платните сервиси. И во овој период Банката продолжи со имплементација на нови технологии со цел пренасочување на клиентите кон дигиталните канали како побезбедни, поевтини и поедноставни начини на извршување на банкарските трансакции.

Макроекономското окружување во кое што функционира банкарскиот систем, сеуште е под влијание на глобалните фактори, кои и натаму укажуваат на неизвесност со оглед на продолженото трање на војната во Украина, проследено со намалени, но и понатаму високи стапки на инфлација и затегнати финансиски и кредитни услови. Во вакви услови основна цел на Банката е да се одржи и зачува ликвидната и солвентната позиција на банката, да се задржи континуитетот и квалитетот на услугите кои ги нуди како и да се обезбеди финансиска подршка на клиентите, притоа залагајќи се максимално за безбедноста на клиентите при користењето на услугите на Банката, како и за безбедноста на вработените.

1. **Сметководствени политики и методи на вреднување**

Во текот на 2023 година, Банката нема промени во сметководствените политики и методите на вреднување.

1. **Остварени приходи**

Остварените вкупни приходи од работење заклучно со третиот квартал од 2023 година изнесуваат 1.595.5 милиони денари и во однос на истиот период од минатата година бележат зголемување од 11.7%.

Најголем придонес во остварувањето на позитивен финансиски резултат во износ од 335.1 милиони денари имаат приходите од камати како најзначаен елемент на банкарските приходи.

Имено, во структурата на вкупните приходи (приходи од камати, приходи од провизии и надомести, нето-приходи/расходи од курсни разлики и останати приходи од дејноста), најголемо учество од 65% имаат приходи од камати, кои во споредба со истиот период од 2022 година се зголемени за 25.8%, а анализата на секторската структура на приходите од камати покажува поголема ориентација на банката кон кредитирање на секторот население. Во вкупните приходи од дејноста на банката, треба да се истакне порастот на приходите од провизии од 5.5%, како резултат на растечкиот тренд на дигитализација во користењето на банкарските услуги и продукти и привлекувањето на нови клиенти корисници на наведените услуги.

**Остварени расходи**

Остварените расходи заклучно со третиот квартал од 2023 година изнесуваат 1.260,4 милиони денари и бележат зголемување од 6.7% во однос на истиот период од 2022 година. Зголемувањето на расходите се должи, пред се на зголемувањето на административните расходи.

1. **Исплатени дивиденди**

Во текот на 2023 година, банката има исплатено дивиденди во износ од 154,5 милиони денари или 282,97 денари бруто износ по акција од остварената добивка во 2022 година.

1. **Вложувања или продажба на материјални средства**

Преземените средства врз основа на ненаплатени побарувања се зголемени во однос на 31.12.2022, како резултат на преземање на нови имоти по основ на ненаплатени побарувања во износ од 53 мил. денари и продажба на еден имот во износ во 9,2 милиони денари.

1. **Обврски по кредити**

Обврските по кредити заклучно со третиот квартал од 2023 година се намалени за 25,2% во однос на 31.12.2022 година.

1. **Исполнување на планот и очекувања за претстојниот период**

Заклучно со третиот квартал од 2023 година, податоците за остварување на билансните цели на банката се реален одраз на макроекономскиот амбиент, како и на продолжениот руско-украински конфликт, кој сеуште влијае на променливоста на цените на примарните енергенси и предизвикува раст на цените на сите останати производи и услуги. И покрај тоа заклучно со третиот квартал од 2023 година, нето кредитното портфолио на население бележи раст од 1,2% во однос на планот и 1,9% во однос на 31.12.2022 година

Анализата на структурата на пасивата на билансот на состојба на 30.09.2023 година и нејзината споредба со планираната укажуваат на надминување на планираните извори на финансирање од секторот корпоративно и секторот население за 23,2% и 2,9% респективно и истите се зголемени за 22,1% и 3,7% во однос на 31.12.2022 година.

Во претстојниот период банката очекува да продолжи тенденцијата на зголемување на активата, континуиран раст и задржување на квалитетот на кредитното портфолио на банката, кој би бил подржан со зголемен раст на депозитната база преку имплементација на нови депозитни продукти, во насока на зголемување на учеството на нефинансиските извори на финансирање, со посебен акцент на зголемување на учеството на трансакциските сметки, оптимизирање на административните трошоци, зголемување на пазарното учество по различни сегменти во банкарскиот сектор во зависност од преземениот ризик, влијанието на адекватноста на капиталот и профитабилноста, подобрување на квалитетот на услугите, усовршување на дигиталните сервиси и канали за плаќање, развој на знаењето и вештините на човечките ресурси како главен столб на доброто работење и исполнување на зацртаните цели во Бизнис планот на Банката за 2023 година, а се со цел да излеземе во пресрет на различните потреби и интереси на клиентите.